Rusie lei glo tot huisbrand waarin man sterfArgieffoto ŉ Man van Rustenburg in Noordwes het Woensdagaand die huis waarin sy vrou, kinders en vriende was, aan die brand gesteek ná ŉ beweerde rusie tussen die egpaar. Kapt. Elsabé Augoustides, polisiewoordvoerder in Rustenburg, het aan Maroela Media gesê Rudi Prinsloo (39) het in die brand gesterf, terwyl sy vrou, Anita (43), ernstige brandwonde opgedoen het. Die egpaar se twee kinders en vriende van die egpaar, Jacques en Adele Bezuidenhout, het ook brandwonde opgedoen. Volgens Augoustides het Adele en die twee kinders slegs geringe brandwonde opgedoen, maar is Jacques in ŉ kritieke toestand. Maroela Media het vroeër berig paramedici is omstreeks 22:00 na die toneel in ’n veiligheidskompleks in die Cashan-woonbuurt ontbied. Met hul aankoms op die toneel was die vlamme reeds geblus. Russel Meiring, woordvoerder van ER24, het gesê Rudi se liggaam is in een van die kamers aangetref. Augoustides het Donderdag aan Maroela Media gesê daar het na bewering ŉ rusie tussen Rudi en Anita ontstaan, waarna Rudi gery het om petrol te gaan koop. “Anita het die veiligheidsbeamptes by die hek gevra om nie vir Rudi terug te laat in die kompleks nie, omdat hy gedreig het om hulle dood te maak. Die veiligheidswagte het Rudi probeer keer, maar hy het met sy voertuig deur die omheining van die kompleks gery,” het Augoustides gesê. “[Rudi] het na bewering teruggekom en die huis met petrol besprinkel voordat hy dit aan die brand gesteek het,” het sy gesê. “Dit is moeilik om nou al te sê presies hoe die gebeure afgespeel het, maar die vermoede is dat van die petrol ook op hom gekom het en dat hy ook aan die brand geslaan het. Hy is op die toneel dood.” Volgens Augoustides het die res van die mense in die huis na die boonste verdieping gehardloop om te probeer om van die vlamme weg te kom. Hulle kon uiteindelik daarin slaag om uit die brandende huis te ontsnap. Jacques is tans in ŉ kritieke toestand in ŉ hospitaal in Rustenburg, terwyl Anita na die Netcare Milpark-hospitaal in Johannesburg oorgeplaas is. Augoustides het gesê ŉ geregtelike doodsondersoek word gedoen en sake van poging tot moord word ondersoek.